Document ID: 32007D0308

KOMISJONI OTSUS,
25. aprill 2007,
maisist GA21xMON810 (MON-ØØØ21-9xMON-ØØ81Ø-6) tuletatud toodete turult kõrvaldamise kohta
(teatavaks tehtud numbri K(2007) 1810 all)
(Ainult hollandi- ja prantsuskeelne tekst on autentsed)
(2007/308/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1829/2003 geneetiliselt muundatud toidu ja sööda kohta, (1) eriti selle artikli 8 lõiget 6 ja artikli 20 lõiget 6,
ning arvestades järgmist:
(1)
Monsanto Europe S.A. (edaspidi “teavitaja”) on teatanud maisist GA21xMON810 (MON-ØØØ21-9xMON-ØØ81Ø-6) tuletatud toodetest kui olemasolevatest toodetest määruse (EÜ) nr 1829/2003 (edaspidi “määrus”) artikli 8 lõike 1 punkti b ja artikli 20 lõike 1 punkti b kohaselt ning need tooted on kantud ühenduse geneetiliselt muundatud toidu ja sööda registrisse. Teatis hõlmas maisist MON-ØØØ21-9xMON-ØØ81Ø-6 valmistatud toidulisandeid, söödamaterjali ja söödalisandeid.
(2)
Maisi MON-ØØØ21-9xMON-ØØ81Ø-6 seemnete ühenduse turule viimiseks ei ole luba antud. Maisist MON-ØØØ21-9xMON-ØØ81Ø-6 teavitaja on komisjonile 1. märtsil 2007 saadetud kirjas teatanud, et MON-ØØØ21-9xMON-ØØ81Ø-6 seemnete müük oli viimati ülemaailmselt lubatud 2005. aastal.
(3)
Lisaks on teavitaja komisjonile teatanud, et ei kavatse esitada taotlust maisist MON-ØØØ21-9xMON-ØØ81Ø-6 tuletatud toodete loa pikendamiseks vastavalt määruse artikli 8 lõikele 4 ja artiklile 11 ning artikli 20 lõike 4 teisele lõigule ja artiklile 23. Seetõttu ei tohi maisi MON-ØØØ21-9xMON-ØØ81Ø-6 ja sellest tuletatud tooteid pärast 18. aprilli 2007 ühenduse turule viia.
(4)
Meetmeid maisi MON-ØØØ21-9xMON-ØØ81Ø-6 seemnete tõhusaks turult kõrvaldamiseks ei ole vaja, sest neid seemneid ei ole kunagi tohtinud seaduslikult ühenduse turule viia. Kuna teavitaja on lõpetanud maisi MON-ØØØ21-9xMON-ØØ81Ø-6 seemnete müügi ühenduses pärast 2005. aasta külviperioodi, on maisist MON-ØØØ21-9xMON-ØØ81Ø-6 tuletatud toodete varud lõppenud ning võib oletada, et neid ei tohiks pärast 18. aprilli 2007 enam turul olla. Maisist MON-ØØØ21-9xMON-ØØ81Ø-6 saadud geneetiliselt muundatud materjali jäljed võivad siiski säilida toidus ja söödas teatava aja jooksul.
(5)
Õiguskindluse huvides on seetõttu vajalik sätestada üleminekuperiood, mille jooksul võib toit ja sööt sellist materjali sisaldada, ilma et seda peetaks määruse artikli 4 lõike 2 või artikli 16 lõike 2 rikkumiseks, kui materjali esinemine on juhuslik või tehniliselt vältimatu.
(6)
Lubatava sisalduse taseme ja ajaperioodi määramisel tuleks arvesse võtta aega, mis kulub, et seemnete puudumine avaldaks mõju nii inimeste kui ka loomade toiduahela ulatuses. Igal juhul peab lubatav tase olema madalam kui määruses sätestatud 0,9 % märgistamise ja jälgitavuse piirnorm, mis kehtib geneetiliselt muundatud materjali suhtes, mille esinemine toidus ja söödas on juhuslik või tehniliselt vältimatu.
(7)
Määruse artiklis 28 sätestatud ühenduse geneetiliselt muundatud toidu ja sööda registris olevaid kandeid maisi MON-ØØØ21-9xMON-ØØ81Ø-6 kohta tuleb muuta, et võtta arvesse käesolevat otsust.
(8)
Teavitajaga on konsulteeritud käesolevas otsuses sätestatud meetmete asjus.
(9)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Maisist MON-ØØØ21-9xMON-ØØ81Ø-6 valmistatud materjali esinemine toidus ja söödas, millest on teatatud vastavalt määruse artikli 8 lõikele 1 ja artikli 20 lõikele 1, on lubatud viie aasta jooksul alates käesolevast otsuse teatamise kuupäevast, kui
a)
esinemine on juhuslik või tehniliselt vältimatu; ning
b)
sisaldus ei ületa 0,9 %.
Artikkel 2
Määruse artiklis 28 sätestatud ühenduse geneetiliselt muundatud toidu ja sööda registris olevaid kandeid maisi MON-ØØØ21-9xMON-ØØ81Ø-6 kohta muudetakse, et võtta arvesse käesolevat otsust.
Artikkel 3
Käesolev otsus on adresseeritud Monsanto Europe S.A.-le, Scheldelaan 460, Haven 627, B-2040 Antwerpen, Belgia, kes esindab ettevõtet Monsanto Company, Ameerika Ühendriigid.
Brüssel, 25. aprill 2007

Labels: 7
3
17